PRÍLOHA B - PROTOKOLY ES O ZHODE

PROTOKOL 1
VŠEOBECNÉ VYHLÁSENIE O PROTOKOLOCH ZHODY  S PRÁVNYMI PREDPISMI PROTI PRANIU ŠPINAVÝCH PEŇAZÍ A PAŠOVANIU 

1.01	Definície.  Ak nie je v týchto protokoloch ES o zhode  uvedené inak, pojmy v nich použité majú význam, aký im je priradený v článku 1 Dohody o opatreniach proti nezákonnému dovozu a falšovaniu a o všeobecnom zbavení záväzkov. 

1.02	Záväzok spoločnosti Philip Morris International

(a)	V súlade s týmito protokolmi spoločnosť Philip Morris International opätovne vyjadruje svoj pretrvávajúci záväzok a povinnosť dodržiavať všetky  príslušné právne predpisy vrátane právnych predpisov ES a jednotlivých členských štátov, ktoré upravujú jej správanie vo vzťahu k:

(i)	úhrade dovozného cla, dane z pridanej hodnoty, spotrebných daní a iných platieb, ktorým podliehajú cigarety vyrábané alebo predávané spoločnosťou Philip Morris International; 

(ii)	nakladaniu s platbami prijímanými od zákazníkov, licenčných partnerov a iných osôb povinných vykonávať platby vo vzťahu k cigaretám Philip Morris;   

(iii)	požiadavkám na výkazy a vedenie evidencie o peňažných operáciách a

(iv)	obchodným obmedzeniam a zákazom. 

(b)	Správanie, ktoré je nezákonné alebo ktoré porušuje zásady a postupy spoločnosti Philip Morris International, sa nebude za žiadnych okolností tolerovať. Toto sa vzťahuje  na správanie, ktoré sa vyskytne v krajine neuplatňujúcej vo svojom právnom poriadku príslušné obmedzenie alebo zákaz, alebo kde porušenie nepodlieha verejnej kritike alebo odsúdeniu.

(c)	V prípade zistenia akéhokoľvek porušenia týchto protokolov spoločnosť Philip Morris International vynaloží všetko obchodne primerané úsilie, aby ďalšiemu podobnému správaniu predišla alebo bude takéto správanie sankcionovať.  

(d)	Skutočnosť, že sa nejaký konkurent alebo iná spoločnosť možno podieľa na nezákonnej činnosti bez toho, aby boli vystavení akýmkoľvek sankciám, neznamená, že aj spoločnosť Philip Morris International sa na takej činnosti môže podieľať alebo tolerovať účasť svojich zákazníkov alebo kohokoľvek, kto je so spoločnosťou Philip Morris International spojený, na takejto činnosti. 

1.03	Rozsah a účel protokolov ES o zhode 

(a)	Účelom týchto protokolov ES o zhode  je podporovať spoločný cieľ zmluvných strán, ktorým je zabezpečiť, aby sa cigarety Philip Morris predávali, distribuovali, skladovali a prepravovali v súlade so všetkými príslušnými fiškálnymi a právnymi požiadavkami a najmä, aby sa predávali na zamýšľanom trhu maloobchodného predaja v súlade so všetkými príslušnými daňovými a colnými právnymi predpismi. 

(b)	Účelom týchto protokolov je dosiahnuť spoločný cieľ zmluvných strán, ktorým je zmysluplná spolupráca, a to najmä medzi spoločnosťou Philip Morris International a úradom OLAF pri eliminovaní predaja pašovaných a/alebo falšovaných cigariet, ako aj každého prania špinavých peňazí, ktoré s tým súvisí. Okrem toho majú tieto protokoly podporovať spoločné ciele zmluvných strán,  (i) aby spoločnosť Philip Morris International ukončila predaj cigariet  osobám, korporáciám  a/alebo distribútorom, u ktorých sa zistilo, že sa nezákonne alebo vedome zúčastňovali na distribúcii pašovaných výrobkov alebo na praní špinavých peňazí, (ii) aby príslušné administratívy získali lepšiu možnosť vyšetrovať a stíhať takéto osoby a odhaľovať takéto podvody a zabraňovať im a (iii) aby bola spoločnosti Philip Morris International poskytovaná aktívna a účinná podpora v jej úsilí o zabránenie všetkých takých činov alebo praktík, ktoré podporujú alebo uľahčujú využívanie cigariet na pašovanie alebo ako prostriedku na pranie výnosov z nezákonnej činnosti. Informácie, ktoré spoločnosť Philip Morris International poskytne na základe týchto protokolov príslušným administratívam a úradu OLAF, prispejú k účinnému sledovaniu osôb podozrivých z pašovania a falšovania cigariet a z prania špinavých peňazí na celom svete.

PROTOKOL 2
POZNAJ SVOJHO ZÁKAZNÍKA 

2.01	Obchodná spolupráca so schválenými zmluvnými partnermi. Po uplynutí 180 dní odo dňa uzatvorenia dohody bude spoločnosť Philip Morris International všetku obchodnú spoluprácu pri predaji, distribúcii, skladovaní alebo preprave cigariet Philip Morris na území jedného alebo viacerých členských štátov alebo ktoréhokoľvek určeného štátu v množstvách presahujúcich 2 500 veľkých kartónov ročne uskutočňovať len so schválenými zmluvnými partnermi.   

2.02	Trhový dopyt. Spoločnosť Philip Morris International bude cigarety predávať a distribuovať v množstvách zodpovedajúcich maloobchodnému dopytu na zamýšľanom trhu maloobchodného predaja a spoločnosť Philip Morris International zamietne také požiadavky na predaj cigariet Philip Morris, ktoré budú toto množstvo presahovať.      

2.03	Riadna previerka 

(a)	Spoločnosť Philip Morris International vykoná riadnu previerku  všetkých svojich zmluvných partnerov alebo osôb, u ktorých sa dá odôvodnene predpokladať, že sa stanú zmluvnými partnermi spoločnosti Philip Morris International (ďalej len „uchádzači“), aby sa uistila, že takéto osoby sú schopné a majú záujem rešpektovať ciele a postupy uvedené v týchto protokoloch ES o zhode, takže sa môžu stať schválenými zmluvnými partnermi.

(b)	V rámci riadnej previerky zástupca spoločnosti Philip Morris International vykoná nasledujúce úkony: 

(i)	stretne sa so zástupcom každého uchádzača;

(ii)	navštívi hlavné miesto podnikania každého uchádzača;

(iii)	obstará informácie riadnej previerky od každého uchádzača alebo z iných zdrojov;

(iv)	vyhodnotí a preverí schopnosť a záväzok každého uchádzača plniť ciele a dodržiavať postupy  podľa protokolov ES o zhode v rozsahu, v akom sa naňho vzťahujú;

(v)	vyhodnotí a preverí schopnosť a záväzok každého uchádzača zaviesť vlastné postupy poznania svojho zákazníka v súlade s týmito protokolmi a od každého uchádzača bude požadovať, aby uplatňoval rovnaké požiadavky vo vzťahu k svojim prípadným veľkoobchodným odberateľom cigariet a

(vi)	vypracuje správu s podrobnými údajmi o výsledkoch riadnej previerky.

(c)	Pojem „informácie z riadnej previerky“ znamená nasledujúce informácie, ak sú primerane dostupné: 

(i)	ak je uchádzač fyzická osoba, informácie o jeho totožnosti, najmä jeho celé meno a priezvisko, IČO (ak ho má pridelené), dátum a miesto narodenia a príslušné daňové identifikačné čísla/registračné číslo a kópiu jeho úradného dokladu totožnosti a/alebo pasu;

(ii)	ak je uchádzač právnická osoba alebo iná osoba, jej identifikačné údaje, najmä úplný názov, IČO, dátum a miesto registrácie, výšku základného imania, príslušné daňové identifikačné čísla/registračné číslo, kópie stanov alebo iných obdobných dokumentov, jej pobočky, mená a priezviská vedúcich zamestnancov a riaditeľov, mená a priezviská všetkých ustanovených zástupcov, najmä ich úplné mená a kópie úradných dokladov o totožnosti a/alebo pasov týchto zástupcov;  

(iii)	ak má uchádzač záujem o pozíciu prvého nákupcu, opis predpokladaného účelu a zamýšľaný trh maloobchodného predaja cigariet nakupovaných od spoločnosti Philip Morris International. Bude sa požadovať, aby sa tento „obchodný plán“ podľa potreby aktualizoval a aby obsahoval  kompletné identifikačné údaje nasledujúcich nákupcov, ktorým sa budú cigarety ďalej predávať; 

(iv)	dokumentácia o počte osôb, ktoré uchádzač zamestnáva ku dňu žiadosti o poskytnutie informácií; 

(v)	dokumentácia týkajúca sa všetkých trestných činov alebo obvinení zo strany vládnych organizácií voči uchádzačovi alebo niektorému z jeho manažérov, riaditeľov a/alebo právnych zástupcov a 

(vi)	kompletné identifikačné údaje o bankových účtoch, prostredníctvom ktorých majú byť realizované platby za predané cigarety, najmä úplný názov a adresa banky, úplné meno a adresa majiteľa účtu a všetky ďalšie identifikačné informácie o účte. Ak bankový účet, ktorý sa má použiť na vykonávanie úhrad spoločnosti Philip Morris International, patrí niektorej pobočke uchádzača, okrem uvedených informácií sa musia spoločnosti Philip Morris International pred prijatím akejkoľvek platby od takejto pobočky v plnom rozsahu poskytnúť údaje o presnom prepojení medzi takouto pobočkou a uchádzačom (alebo nasledujúcim schváleným zmluvným partnerom). Ak sa uchádzač stane schváleným zmluvným partnerom, bude sa požadovať, aby uchádzač podľa potreby informácie aktualizoval. 

(d)	Ak spoločnosť Philip Morris International po riadnej previerke nedospeje k názoru, že uchádzač je schopný a pripravený rešpektovať ciele a postupy uvedené v týchto protokoloch ES o zhode, spoločnosť Philip Morris International odmietne obchodnú spoluprácu s takýmto uchádzačom.  

(e)	Ak spoločnosť Philip Morris International po riadnej previerke dospeje k názoru, že uchádzač je schopný a zaviazal sa účinne realizovať ciele a postupy uvedené v týchto protokoloch ES o zhode, spoločnosť Philip Morris International túto skutočnosť zaznamená a uchádzač sa bude považovať za „schváleného zmluvného partnera“.

(f)	Spoločnosť Philip Morris International bude viesť zoznam všetkých schválených zmluvných partnerov a každých šesť mesiacov ho aktualizovať. 

(g)	„Následná riadna previerka“ sa uskutoční najmenej raz ročne u každého schváleného zmluvného partnera a uskutoční sa vždy, keď schválený zmluvný partner spoločnosti Philip Morris International oznámi zmenu vo vlastníckych vzťahoch a/alebo kontrole jeho spoločnosti. Spoločnosť Philip Morris International bude od schválených zmluvných partnerov požadovať, aby ju okamžite upovedomili o každej podstatnej zmene v jej vlastníckych vzťahoch alebo kontrole. 

(h)	Následná riadna previerka schválených zmluvných partnerov spoločnosťou Philip Morris International bude pozostávať z týchto krokov: 

(i)	opätovné zdôraznenie povinností vyplývajúcich z týchto protokolov schváleným zmluvným partnerom a sledovanie ich trvalého plnenia;

(ii)	u schválených zmluvných partnerov, ktorí sú prvými nákupcami, opätovné zdôraznenie skutočnosti, že podľa týchto protokolov sú oprávnení nakupovať cigarety Philip Morris na ďalší predaj alebo distribúciu len v takých množstvách, ktoré zodpovedajú maloobchodnému dopytu na zamýšľanom trhu maloobchodného predaja a že spoločnosť Philip Morris International im odmietne predať cigarety Philip Morris vo vyšších množstvách; 

(iii)	schváleným zmluvným partnerom opätovné zdôraznenie záväzku spoločnosti Philip Morris International spolupracovať s príslušnými administratívami vrátane úradu OLAF; 

(iv)	zodpovedanie prípadných otázok schválených zmluvných partnerov, týkajúcich sa týchto protokolov ES o zhode a

(v)	predloženie všetkých  zmien týchto protokolov ES o zhode schváleným zmluvným partnerom, ktoré môžu mať vplyv na ich povinnosti.

(i)	Ak po ukončení následnej riadnej previerky  spoločnosť Philip Morris International nebude presvedčená, že schválený zmluvný partner je schopný a pripravený rešpektovať ciele a postupy ustanovené v týchto protokoloch ES o zhode, spoločnosť Philip Morris International odmietne ďalšiu obchodnú spoluprácu s touto osobou a daná osoba prestane byť jej schváleným zmluvným partnerom.

2.04	Evidencia o schválených zmluvných partneroch. Spoločnosť Philip Morris International bude uchovávať zložky obsahujúce jej záznamy o schválených zmluvných partneroch po dobu piatich rokov od ich vzniku. Obsahom týchto záznamov bude nasledujúce:

(a)	obchodné doklady týkajúce sa schváleného zmluvného partnera, ktoré sú pre túto dohodu podstatné vrátane napríklad faktúr, podstatnej korešpondencie zaslanej takémuto schválenému zmluvnému partnerovi alebo ním prijatej podstatnej internej korešpondencie, ktorá s ním súvisí, dokumentácie o zdôvodnení  každej výnimky udelenej podľa odseku 5.01 písm. b) protokolu, zmlúv, úverových analýz, nákladových listov, vyhlásení príslušným orgánom, prepravných dokladov a ďalších expedičných dokladov;

(b)	doklady, ktoré spoločnosť Philip Morris International prevzala ako súčasť informácií z riadnej previerky o schválenom zmluvnom partnerovi;

(c)	všetky žiadosti vládnych agentúr o poskytnutie informácií týkajúcich sa schváleného zmluvného partnera alebo jeho podnikateľskej činnosti a reakcie na ne a  

(d)	všetky záznamy týkajúce sa platieb za cigarety Philip Morris uskutočnených prvým nákupcom. 

PROTOKOL 3
    VZŤAHY SO SCHVÁLENÝMI ZMLUVNÝMI PARTNERMI 

3.01	Zmluvy so schválenými zmluvnými partnermi. Ak to príslušný právny predpis umožňuje, spoločnosť Philip Morris International sa zaväzuje, že vynaloží obchodne primerané úsilie na to, aby do 12 mesiacov odo dňa uzatvorenia tejto dohody uzatvorila so schválenými zmluvnými partnermi zmluvy, ktoré budú ustanovovať nasledujúce (tam, kde je to relevantné):

(a)	Dodacie podmienky. Dodacie podmienky použiteľné na predaj cigariet Philip Morris budú uvedené na faktúre prvému nákupcovi s použitím terminológie Incoterms 2000. Riziko bude na prvého nákupcu prechádzať v súlade s príslušnou  podmienkou Incoterm. Pre všetky cigarety Philip Morris, ktoré prvý nákupca kupuje s dodacou podmienkou FCA Antverpy alebo na podobnom základe, sa bude od prvého nákupcu požadovať, aby súhlasil s tým, že bude cigarety Philip Morris ďalej predávať na zamýšľaný trh maloobchodného predaja s podmienkou CIF, CIP, DDU alebo inou obdobnou dodacou podmienkou, alebo že prijme iné opatrenia, aby zabezpečil dodanie cigariet Philip Morris na zamýšľaný trh maloobchodného predaja. Prvý nákupca v žiadnom prípade nesmie uskutočniť žiadne priame alebo nepriame kroky, ktorými by zasahoval do prepravy cigariet Philip Morris na miesto určenia uvedené vo faktúre alebo na zamýšľaný trh maloobchodného predaja bez osobitného predchádzajúceho súhlasu spoločnosti Philip Morris International.    

(b)	Balenie. Bude sa požadovať súhlas prvého nákupcu s tým, že neuskutoční žiadne priame alebo nepriame kroky smerujúce k pozmeňovaniu, odstraňovaniu alebo poškodeniu akýchkoľvek identifikačných označení alebo iných prvkov na obaloch cigariet Philip Morris.

(c)	Dodržiavanie zákonných požiadaviek. Bude sa požadovať súhlas prvého nákupcu s tým,  že  cigarety Philip Morris bude prepravovať a/alebo ďalej predávať plne v súlade so všetkými príslušnými právnymi  predpismi a nariadeniami vrátane  (a) všetkých právnych predpisov alebo nariadení upravujúcich prepravu cigariet Philip Morris pod colnou uzáverou alebo v pozastavení cla a (b)  všetkých fiškálnych alebo iných právnych predpisov alebo nariadení upravujúcich dovoz a ďalší predaj cigariet Philip Morris a (c) všetkých príslušných  právnych predpisov proti praniu výnosov z nezákonnej činnosti. Bude sa požadovať súhlas prvého nákupcu s tým, že neuskutoční žiadne kroky, ktorými by podporoval alebo uľahčoval ďalší predaj cigariet Philip Morris odberateľmi prvého nákupcu alebo nasledujúcimi nákupcami v rozpore s akýmikoľvek fiškálnymi alebo obchodnými právnymi predpismi, právnymi predpismi upravujúcimi označovanie tovaru a podobne, alebo spôsobom, ktorý by inak porušoval povinnosti prvého nákupcu podľa podmienok predaja. Bude sa požadovať súhlas prvého nákupcu s tým, že nebude cigarety Philip Morris predávať žiadnej osobe, o ktorej vie alebo má dôvod sa nazdávať, že sa zúčastňuje na nezákonnom obchode. Spoločnosť Philip Morris International bude od prvého nákupcu požadovať, aby uznal a súhlasil s tým, že spoločnosť Philip Morris International si vyhradzuje právo pozastaviť alebo ukončiť všetky obchodné vzťahy s prvým nákupcom, a to najmä pozastaviť všetok predaj a/alebo dodávky cigariet Philip Morris, ak prvý nákupca poruší jej  podmienky predaja vrátane  podmienok dodávania a/alebo balenia, alebo ak sa inak preukáže, že sa nezákonne alebo vedome zúčastňuje na akomkoľvek nezákonnom obchode.   

(d)	Spolupráca s vládami. Spoločnosť Philip Morris International bude od schváleného zmluvného partnera požadovať, aby písomne uznal a odsúhlasil, že spoločnosť Philip Morris International má v úmysle spolupracovať v prípade vládneho vyšetrovania  akéhokoľvek nezákonneho dovozu, pohybu alebo predaja cigariet Philip Morris. V tomto zmysle bude spoločnosť Philip Morris International vynakladať obchodne primerané úsilie, aby zabezpečila dostupnosť údajov a dokladov pre príslušné administratívy tak, ako je uvedené v dohode a v týchto jej prílohách. Bude sa požadovať písomný súhlas prvého nákupcu s tým, že len spoločnosť Philip Morris International  je oprávnená poskytnúť informácie o obchodných podmienkach a podmienkach predaja cigariet Philip Morris prvému nákupcovi, ak ju vláda požiada o takéto konkrétne informácie právoplatným spôsobom.  

3.02	Vyšetrovanie uskutočňované príslušnými administratívami. Spoločnosť Philip Morris International bude dôrazne vyzývať svojich prvých nákupcov, aby spolupracovali s príslušnými administratívami  pri vyšetrovaniach týkajúcich sa pašovania cigariet a/alebo prania výnosov z nezákonného obchodovania s cigaretami. 

PROTOKOL 4
ZRUŠENIE POSTAVENIA PRVÉHO NÁKUPCU ALEBO NASLEDUJÚCEHO NÁKUPCU

4.01  Ukončenie obchodných vzťahov so schválenými zmluvnými partnermi 

(a)	Spoločnosť Philip Morris International ukončí obchodný vzťah vrátane dodávania cigariet Philip Morris, s akýmkoľvek schváleným zmluvným partnerom, hneď ako OLAF predloží spoločnosti Philip Morris International dostatočné dôkazy, alebo ak spoločnosť Philip Morris International akýmkoľvek iným spôsobom získa dostatočné dôkazy o tom, že sa schválený zmluvný partner po dátume uzatvorenia dohody nezákonne alebo vedome zúčastňoval na predaji, distribúcii, skladovaní alebo preprave nezákonne dovezených cigariet alebo na akomkoľvek s tým súvisiacim praním špinavých peňazí. Po tomto zrušení sa zmluvný obchodný partner stane vyradeným zmluvným partnerom. 

(b)	Na účely tohto protokolu a dohody ako celku budú „dostatočné dôkazy“ pozostávať len z nasledujúceho:

(i)	usvedčenie z trestného činu súvisiaceho s predajom, distribúciou, skladovaním alebo prepravou nezákonne dovezených cigariet alebo s akýmkoľvek praním špinavých peňazí pred akýmkoľvek oficiálnym súdom alebo tribunálom; alebo

(ii)	nález akéhokoľvek oficiálneho súdu alebo tribunálu v rámci akéhokoľvek občianskoprávneho prípadu o účasti na predaji, distribúcii, skladovaní alebo preprave nezákonne dovezených cigariet alebo na akomkoľvek praní špinavých peňazí.

(c)	Ak OLAF poskytne spoločnosti Philip Morris International dostatočné dôkazy o tom, že sa niektorý nasledujúci kupujúci po uzatvorení dohody nezákonne alebo vedome zúčastňoval na predaji, distribúcii, skladovaní alebo preprave nezákonne dovezených cigariet, alebo ak spoločnosť Philip Morris International akýmkoľvek iným spôsobom získa tieto dôkazy, spoločnosť Philip Morris International požiada prvého nákupcu cigariet Philip Morris, ktorý ich predáva takémuto nasledujúcemu nákupcovi, aby prestal dodávať cigarety Philip Morris tomuto nasledujúcemu nákupcovi, ak je  nasledujúci nákupca priamym odberateľom prvého nákupcu. Ak prvý nákupca odmietne takúto požiadavku rešpektovať, spoločnosť Philip Morris International prestane dodávať cigarety Philip Morris tomuto prvému nákupcovi, ktorý sa potom stane vyradeným zmluvným partnerom. Ak nasledujúci nákupca nie je priamym odberateľom prvého nákupcu, spoločnosť Philip Morris International prvého nákupcu vyzve,  aby uskutočnil všetky obchodne primerané kroky potrebné na ukončenie priamych a/alebo nepriamych dodávok cigariet Philip Morris tomuto  nasledujúcemu nákupcovi. Ak prvý nákupca odmietne uskutočniť  kroky, ktorými by ukončil priame  a/alebo nepriame dodávky cigariet Philip Morris tomuto nasledujúcemu nákupcovi, spoločnosť Philip Morris International prestane dodávať cigarety Philip Morris prvému nákupcovi, ktorý sa potom stane vyradeným zmluvným partnerom.

(d)	 Spoločnosť Philip Morris International bude viesť zoznam vyradených zmluvných partnerov. Ak sa spoločnosť Philip Morris International s úradom OLAF nedohodnú inak, vyradený zmluvný partner zostane takto označený 5 rokov od ukončenia obchodného vzťahu medzi ním a spoločnosťou Philip Morris International. Žiadny takýto vyradený zmluvný partner nebude môcť počas tejto lehoty obchodovať so spoločnosťou Philip Morris International alebo ktoroukoľvek jej pobočkou,  priamo alebo nepriamo, vo vzťahu k nákupu, distribúcii, preprave alebo skladovaniu cigariet Philip Morris. Po uplynutí tejto 5-ročnej lehoty môže vyradený zmluvný partner opätovne požiadať, aby sa  stal schváleným zmluvným partnerom. V tom prípade bude podliehať riadnej previerke.    

4.02	Požiadavka na ukončenie obchodných vzťahov so schválenými zmluvnými partnermi

(a)	Ak úrad OLAF bude presvedčený, že sa niektorý schválený zmluvný partner alebo nasledujúci nákupca po uzatvorení dohody nezákonne alebo vedome zúčastňuje na predaji, distribúcii, skladovaní alebo preprave nezákonne dovezených alebo falšovaných cigariet, alebo akýchkoľvek aktivít spojených s praním špinavých peňazí, avšak nebude mať dostatočné dôkazy na podloženie svojho presvedčenia, OLAF môže svoje dôkazy predložiť spoločnosti Philip Morris International spolu s požiadavkou, aby spoločnosť Philip Morris International ukončila dodávanie cigariet Philip Morris takémuto schválenému obchodnému partnerovi alebo nasledujúcemu nákupcovi (ďalej len „žiadosť o ukončenie“).

(b)	Spoločnosť Philip Morris International do 45 dní od prevzatia takejto žiadosti o ukončenie spolupráce predloží úradu OLAF  odpoveď s jej rozhodnutím. Ak spoločnosť Philip Morris International nebude súhlasiť so závermi OLAF a zamietne žiadosť o ukončenie, uvedie svoje dôvody. V prípade, že  úrad OLAF po zvážení odpovede spoločnosti Philip Morris International bude trvať na svojom názore, že dodávanie cigariet Philip Morris schválenému obchodnému partnerovi a/alebo nasledujúcemu nákupcovi by malo byť ukončené, úrad OLAF a spoločnosť Philip Morris International sa stretnú a budú v dobrej viere rokovať, aby spor vyriešili. Ak spor nebude vyriešený do 30 dní od stretnutia a rokovania, úrad OLAF môže spor predložiť arbitrom podľa bodu 12.02 dohody a žiadať, aby arbitri vydali príkaz, požadujúci od spoločnosti Philip Morris International ukončenie jej obchodného vzťahu s príslušným schváleným zmluvným partnerom (ďalej len „príkaz na ukončenie“), alebo ak bude osoba, ktorej sa žiadosť o ukončenie týka, nasledujúcim nákupcom, aby spoločnosť Philip Morris International postupovala podľa protokolu 4.01 písm. c) tak, ako keby existovali dostatočné dôkazy týkajúce sa takéhoto nasledujúceho nákupcu.

(c)	Ak sa uskutoční arbitrážne konanie podľa  protokolu 4.02, arbitri môžu dať spoločnosti Philip Morris International príkaz na ukončenie len v prípade, ak bolo prevahou dôkazov preukázané, že: 

(i)	schválený zmluvný partner alebo nasledujúci nákupca sa po uzatvorení dohody nezákonne alebo vedome zúčastňoval na predaji, distribúcii, skladovaní alebo preprave nezákonne dovezených alebo falšovaných cigariet, alebo akýchkoľvek aktivít spojených s praním špinavých peňazí;

(ii)	v priebehu predchádzajúcich 12 mesiacov došlo k piatim samostatným zaisteniam cigariet Philip Morris, pričom v každom prípade boli zaistené najmenej 4 milióny cigariet, ktoré sa predávali, boli predmetom obchodu alebo prechádzali cez schváleného obchodného partnera alebo nasledujúceho nákupcu (s časovým odstupom medzi prvým a piatym zaistením najmenej 45 dní) a táto osoba odmietla spolupracovať po oprávnených žiadostiach o spoluprácu, predložených zo strany príslušnej administratívy/príslušných administratív vo vzťahu k týmto zaisteniam; 

(iii)	v priebehu predchádzajúcich 12 mesiacov došlo k zaisteniam nezákonne dovezených cigariet Philip Morris, ktoré sa predávali, boli predmetom obchodu alebo prechádzali cez  schváleného zmluvného partnera alebo nasledujúceho nákupcu a celkové množstvo zaistených cigariet presiahlo 25 miliónov cigariet a táto osoba odmietla spolupracovať po oprávnených žiadostiach o spoluprácu, predložených zo strany príslušnej administratívy/príslušných administratív vo vzťahu k týmto zaisteniam; alebo

(iv)	v období nasledujúcom po uplynutí jedného roka od uzatvorenia dohody došlo v priebehu predchádzajúcich 12 mesiacov k zaisteniam nezákonne dovezených cigariet Philip Morris, ktoré sa predávali, boli predmetom obchodu alebo prechádzali cez schváleného zmluvného partnera (iného ako prvého nákupcu) a celkové množstvo zaistených cigariet presiahlo 500 miliónov cigariet a táto osoba odmietla spolupracovať po oprávnených žiadostiach o spoluprácu, predložených zo strany príslušnej administratívy/príslušných administratív vo vzťahu k týmto zaisteniam.

PROTOKOL 5
ZODPOVEDNOSŤ ZA PLATBY ZA CIGARETY 

5.01	Akceptovateľné formy platieb  

(a)	Spoločnosť Philip Morris International bude postupovať v súlade so svojimi zásadami boja proti praniu špinavých peňazí, ktorých účelom je zabezpečiť, aby platby prijímané za cigarety Philip Morris pochádzali výhradne z legálnych zdrojov. Medzi postupy vypracované spoločnosťou Philip Morris International na sledovanie a monitorovanie všetkých platieb za cigarety predávané a/alebo distribuované spoločnosťou Philip Morris International, budú patriť opatrenia zamerané na zabránenie používania výnosov z akejkoľvek trestnej činnosti v akejkoľvek forme na úhrady za cigarety. Najmä tam, kde sa tieto zásady vzťahujú na transakcie so schválenými zmluvnými partnermi pri predaji, skladovaní alebo distribúcii cigariet Philip Morris:

(i)	budú akceptovateľnými formami platieb len tieto platby: 

(A)	bezhotovostné prevody alebo šeky, v oboch prípadoch z bankového účtu vedeného na meno osoby, s ktorou spoločnosť Philip Morris International transakciu uskutočňuje, alebo jej pobočky;

(B)	bankové šeky alebo bankové zmenky, v oboch prípadoch vystavené bankou v krajine, kde je osoba, s ktorou spoločnosť Philip Morris International transakciu uskutočňuje, usadená a

(C)	peňažné prostriedky v hotovosti, ale len vtedy, ak povaha a rozsah obchodných operácií osoby, s ktorou spoločnosť Philip Morris International transakciu uskutočňuje (napr. malá maloobchodná predajňa) sú také, že v miestnych podmienkach nie je pre danú osobu komerčne reálne použitie niektorej z foriem platby uvedenej v písmenách A alebo B;

(ii)	všetky platby musia byť vykonané v rovnakej mene a sume, v akej sú faktúry vystavené;

(iii)	všetky platby za cigarety Philip Morris musí uhradiť odberateľ, na ktorého je faktúra vystavená alebo pobočka tohto odberateľa, ktorá bola spoločnosti Philip Morris International oznámená v súlade s protokolom 2.03 písm. c) bodom (vi);

(iv)	úhrady jednotlivých faktúr alebo skupiny faktúr musia byť vykonané jedným platobným úkonom a

(v)	platby musia byť poukázané z účtu, ktorý schválený zmluvný partner uviedol v rámci  riadnej previerky  podľa protokolu 2.03 písm. c) bodu (vi). 

(b)	Výnimky z týchto piatich požiadaviek uvedených v protokole 5.01 písm. a) sú možné len v individuálnych prípadoch. Každú výnimku musí  schváliť  finančný riaditeľ spoločnosti Philip Morris International a dôvody povolenia akejkoľvek výnimky musia byť zdokumentované.

PROTOKOL 6
POSKYTOVANIE INFORMÁCIÍ 

6.01	Odpovede na požiadavky o poskytnutie informácií. Ak úrad OLAF predloží písomnú požiadavku, spoločnosť Philip Morris International do 45 dní od jej prijatia poskytne úradu OLAF nasledujúce informácie:

(i)	zoznam schválených zmluvných partnerov a vyradených zmluvných partnerov ku dňu žiadosti;

(ii)	informáciu o množstvách predaných schváleným zmluvných partnerom po 1. januári 2004;

(iii)	primerané odhady ročného maloobchodného dopytu za každý domáci trh alebo bezcolný (duty-free) trh v členských štátoch alebo v ktoromkoľvek určenom štáte za akékoľvek časové obdobie po 1. januári 2004 a za každý domáci trh alebo bezcolný (duty-free) trh, ak za posledných 12 mesiacov došlo v členských štátoch k trom zaisteniam viac ako 5 veľkých kartónov nezákonne dovezených cigariet Philip Morris, pre ktoré bol príslušný domáci trh zamýšľaným trhom maloobchodného predaja a 

(iv)	informácie o skladovaní a preprave cigariet Philip Morris na ktorýkoľvek trh maloobchodného alebo bezcolného predaja (duty-free) za obdobie po 1. januári 2004.  

6.02	Poskytnutie informácií. S prihliadnutím na príslušné právne predpisy o ochrane údajov a utajení spoločnosť Philip Morris International do 45 dní od prijatia konkrétnej písomnej požiadavky od úradu OLAF poskytne úradu informácie z riadnej previerky a záznamy o schválenom zmluvnom partnerovi pochádzajúce z obdobia po 1. januári 2004 a vzťahujúce sa na aktivity po tomto dátume.

6.03	Poskytovanie informácií v rámci rýchleho pátrania. Ak OLAF alebo príslušné administratívy zaistia nezákonne dovezené cigarety Philip Morris a  OLAF bude potrebovať informácie týkajúce sa iných cigariet Philip Morris, ktoré môžu byť na ceste, spoločnosť Philip Morris International súhlasí s tým, že vynaloží obchodne primerané úsilie,  aby bezodkladne (t. j. čo najskôr v priebehu nasledujúceho pracovného dňa) na základe požiadavky OLAF poskytla v čo najširšom dostupnom rozsahu informácie uvedené v bode 3.03 písm. a) protokolov o sledovaní a pátraní, o všetkých cigaretách Philip Morris vyexpedovaných pre toho istého prvého nákupcu, ktorý je spojený so zaistenými nezákonne dovezenými cigaretami Philip Morris za obdobie troch mesiacov pred a troch mesiacov po dátume expedície zaistených nezákonne dovezených cigariet Philip Morris. 

PROTOKOL 7
ZRIADENIE MIESTA VEDÚCEHO PRACOVNÍKA ZODPOVEDNÉHO 
ZA ZABEZPEČOVANIE ZHODY

7.01	Vedúci pracovník na zabezpečovanie zhody 

(a)	Spoločnosť Philip Morris International zriadi funkciu riaditeľa pre zabezpečovanie zhody  s právnymi predpismi proti nezákonnému dovozu a praniu špinavých peňazí („viceprezident pre systémy zhody“), ktorý bude podliehať priamo vrcholovému manažmentu spoločnosti Philip Morris International. 

(b)	Viceprezident pre systémy zhody bude mať právomoc a zodpovednosť v týchto oblastiach: 

(i)	preverovanie postupov spoločnosti Philip Morris International vo vzťahu k predaju, distribúcii, skladovaniu a preprave cigariet Philip Morris; 

(ii)	preberanie a plnenie všetkých záväzkov spoločnosti Philip Morris International podľa tejto dohody;

(iii)	dohľad nad dodržiavaním zhody s medzinárodnou politikou spoločnosti Philip Morris International v oblasti fiškálnej zhody  a dohody spoločnosťou Philip Morris International;

(iv)	vypracovanie programov vzdelávania a školení pre zamestnancov týkajúcich sa  predaja, distribúcie, skladovania a prepravy cigariet Philip Morris v súlade s politikou spoločnosti Philip Morris International v oblasti fiškálnej zhody a dohodou tak, ako je ustanovené v protokole 11 a

(v)	vykonávanie funkcie kontaktného miesta pre komunikáciu medzi spoločnosťou Philip Morris International a ES, učastníckymi členskými štátmi a úradom OLAF priamo a/alebo  prostredníctvom príslušných zamestnancov. 

PROTOKOL 8
DODÁVKY DO SKLADOV PRE NESKORŠÍ PREDAJ 
A OZNAMOVANIE V RÁMCI SYSTÉMU VČASNÉHO VAROVANIA 

8.01	Informácie o cigaretách v colných skladoch. Po prijatí žiadosti úradu OLAF spoločnosť Philip Morris International poskytne úradu informácie o množstvách cigariet Philip Morris umiestnených v colných skladoch ku dňu takejto žiadosti, ktoré má spoločnosť Philip Morris International vo vlastníctve, držbe alebo pod kontrolou  na území členských štátov alebo ktoréhokoľvek určeného štátu, v režime tranzit alebo pozastavení cla.

8.02	Oznamovanie v rámci systému včasného varovania. Spoločnosť Philip Morris International súhlasí, že vo vzťahu ku všetkým cigaretám Philip Morris vyrábaným na území členských štátov a určeným na vývoz mimo tohto územia a/alebo v pozastavení cla prepravovaným v režime tranzit na území členských štátov, bude informovať colné orgány v krajine odoslania (elektronickou cestou, ak existuje príslušná infraštruktúra) v čase odoslania spoločnosťou Philip Morris International. Takéto oznámenie bude obsahovať:

(i)	dátum odoslania cigariet Philip Morris z posledného miesta, na ktorom sú cigarety v držbe spoločnosti Philip Morris International;

(ii)	podrobné údaje o expedovaných cigaretách Philip Morris (značka, množstvo, sklad);

(iii)	zamýšľané miesto určenia;

(iv)	totožnosť osoby, ktorej sa cigarety zasielajú; 

(v)	spôsob prepravy vrátane totožnosti prepravcu;

(vi)	predpokladaný čas príchodu zásielky na zamýšľané miesto určenia a

(vii)	zamýšľaný trh maloobchodného predaja. 

PROTOKOL 9
DELEGOVANIE PRÁVOMOCI

9.01	Delegovanie právomoci. Právomoc samostatne rozhodovať o významných záležitostiach týkajúcich sa predaja, distribúcie, skladovania a prepravy cigariet Philip Morris alebo určovania politiky a obchodných postupov vo vzťahu k nim spoločnosť Philip Morris International deleguje len na tých zamestnancov spoločnosti, o ktorých je spoločnosť Philip Morris International po vykonaní riadnej previerky opodstatnene presvedčená, že prejavili svoju schopnosť a záväzok konať plne v súlade s podmienkami a zásadami týchto protokolov. 

PROTOKOL 10
POSUDZOVANIE DOSAHOVANÝCH VÝSLEDKOV 

10.1	Posudzovanie dosahovaných výsledkov. Pri posudzovaní dosahovaných výsledkov, odmeňovaní a povyšovaní zamestnancov spoločnosti Philip Morris International, ktorých činnosť je spojená s predajom, distribúciou, skladovaním a prepravou cigariet Philip Morris, sa zohľadňuje plnenie ich pracovných povinností spojených s týmito protokolmi. 

PROTOKOL 11
PROGRAMY ŠKOLENÍ

11.01	Programy školení. Spoločnosť Philip Morris International pripraví programy školení pre svojich zamestnancov, ktorých obsahom pracovnej náplne je predaj, distribúcia, skladovanie a/alebo preprava cigariet Philip Morris alebo určovanie politiky a obchodných postupov vo vzťahu k nim. Študijný program  týchto školení sa oznámi úradu OLAF. Títo zamestnanci budú najmenej raz ročne viesť školenia alebo sa ich zúčastňovať, ktorých účelom bude vzdelávanie a informovanie zamestnancov spoločnosti Philip Morris International o ich povinnostiach z hľadiska zabezpečovania zhody  podľa týchto protokolov, a doplnkových školení vyžiadaných v prípade potreby rozhodnutím viceprezidenta pre systémy zhody. Najmenej raz ročne sa školenia zamestnancov spoločnosti Philip Morris International organizovaného v rámci programov školení podľa týchto protokolov zúčastní  zástupca úradu OLAF.

PROTOKOL 12
SYSTÉMY MONITOROVANIA A KONTROLY

12.01	Príprava systémov monitorovania a kontroly.  Viceprezident pre systémy zhody,  v spolupráci s právnym oddelením a  finančným oddelením spoločnosti Philip Morris International, vypracuje systémy monitorovania a kontroly  nezákonného dovozu a prania špinavých peňazí. Pre každý región budú ustanovení koordinátori fiškálnej zhody, ktorí budú zodpovedať za zavádzanie týchto systémov vo svojich prevádzkach. 

PROTOKOL 13
OHLASOVANIE PODOZRIVÝCH AKTIVÍT 

13.01	 Požiadavky na ohlasovanie. Spoločnosť Philip Morris International súhlasí s tým, že bude od každého zamestnanca požadovať, aby v prípade podozrenia, že iný  zamestnanec alebo  schválený zmluvný partner porušuje tieto protokoly, bezodkladne takúto činnosť ohlásil niektorej z týchto osôb: svojmu nadriadenému, vedúcemu oddelenia, koordinátorovi fiškálnej zhody, viceprezidentovi pre systémy zhody alebo právnemu oddeleniu spoločnosti Philip Morris International. V rozsahu, v akom to umožňujú  právne predpisy, na žiadosť takéhoto ohlasujúceho zamestnanca zostane utajená jeho totožnosť. Spoločnosť Philip Morris International vytvorí systém umožňujúci anonymné podávanie takýchto hlásení. 

13.02	  Systém podávania hlásení. Viceprezident pre systémy zhody v spolupráci s právnym oddelením a  finančným oddelením spoločnosti Philip Morris International vytvorí systém podávania hlásení. Tento systém umožní zamestnancom  spoločnosti Philip Morris International podávať anonymné hlásenia akýmikoľvek prostriedkami vrátane e-mailu, bežnej pošty alebo telefonicky:

(a)	o všetkých podozrivých transakciách vrátane  každej podozrivej účasti zamestnancov spoločnosti Philip Morris International alebo schválených zmluvných partnerov na:

(v) 	nezákonnom predaji, distribúcii, skladovaní alebo preprave nezákonne dovezených cigariet Philip Morris;
(vi)    akejkoľvek inej súvisiacej nezákonnej činnosti; alebo
(vii)   transakciách, ktoré nezodpovedajú bežným obchodným praktikám a predstavujú hrozbu odklonu cigariet Philip Morris do pašeráckych sietí; alebo

(b)	o akejkoľvek transakcii medzi spoločnosťou Philip Morris International a schváleným zmluvným partnerom, ktorá sa uskutočnila alebo vznikol pokus o jej uskutočnenie hotovostnou platbou alebo inými platobnými prostriedkami rovnocennými peňažným prostriedkom v hotovosti, na základe dokladov vystavených na držiteľa alebo na tretiu osobu, keď hodnota transakcie presahuje desať tisíc dolárov (10 000 USD) a zamestnanec  spoločnosti Philip Morris International nemôže preveriť, či transakcia bola ohlásená, alebo ak  zamestnanec spoločnosti Philip Morris International má dôvodné presvedčenie alebo podozrenie, že sa uskutočnila séria transakcií štruktúrovaných tak, aby pri individuálnom posudzovaní jednotlivých transakcií nevznikala ohlasovacia povinnosť, ale pri ich posúdení ako celku by táto povinnosť vznikla. 

13.03	Koordinátor fiškálnej zhody. Koordinátori  fiškálnej zhody pre každý región musia byť bezodkladne upovedomení o každom podanom hlásení činnosti, ktorá môže porušovať tieto protokoly v ich regióne. Koordinátor fiškálnej zhody v spolupráci s právnym oddelením ohlásenú činnosť preskúma a určí potrebné ďalšie kroky. Ak sa zistí, že zamestnanec spoločnosti Philip Morris International porušil tieto protokoly, koordinátor fiškálnej zhody a právne oddelenie prerokujú s vedením príslušného obchodného útvaru  disciplinárne alebo iné potrebné kroky. 

13.04	 Spolupráca zamestnancov spoločnosti Philip Morris International.  Spoločnosť Philip Morris International vyzve svojich zamestnancov a/alebo zástupcov, aby boli úradu OLAF v prípade opodstatnených požiadaviek k dispozícii na prípadné vypočutie alebo podanie prísažných vyhlásení týkajúcich sa  záležitostí, ktoré sú predmetom tejto dohody, ktoré nastanú po uzatvorení dohody. 

PROTOKOL 14
DISTRIBÚCIA PROTOKOLOV 

14.01	Distribúcia protokolov.  Tieto protokoly sa sprístupnia všetkým zamestnancom spoločnosti Philip Morris International na internej webovej stránke spoločnosti Philip Morris International. Na tejto internej webovej stránke budú ďalej prístupné: 

(i)	zrozumiteľné informácie vysvetľujúce požiadavky týchto protokolov;

(ii)	časté otázky a odpovede týkajúce sa týchto protokolov a

(iii)	kontakt na systém podávania hlásení vytvorený podľa protokolu 13.02. 

14.02	 Politika zhody spoločnosti Philip Morris International. Najneskôr do 6 mesiacov odo dňa uzatvorenia dohody spoločnosť Philip Morris International prehodnotí svoje písomné zásady, ktoré sa týkajú predaja, distribúcie, skladovania a prepravy cigariet v rámci územia členských štátov alebo jednotlivých určených štátov alebo na ich územie a zhrnie ich do jedného dokumentu (ďalej len „Medzinárodná politika zhody“). Ak vznikne nová situácia, spoločnosť Philip Morris International vykoná potrebné zmeny a úpravy medzinárodnej politiky zhody a oznámi ich úradu OLAF. V prípade nezrovnalostí medzi medzinárodnou politikou zhody a týmito protokolmi budú mať protokoly rozhodujúcu platnosť. 

14.03	Medzinárodná politika zhody sa sprístupní všetkým zamestnancom spoločnosti Philip Morris International  na internej webovej stránke spoločnosti. Na tejto stránke budú tiež prístupné:

(i)	časté otázky a odpovede týkajúce sa Medzinárodnej politiky  zhody a

(ii)	kontakt  na systém podávania hlásení.